CELEX: 62006TN0378
Language: el
Date: 2006-12-14 00:00:00
Title: Υπόθεση T-378/06: Προσφυγή της 14ης Δεκεμβρίου 2006 — ΙΜΙ κ.λπ. κατά Επιτροπής

27.1.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 20/30
            
         Προσφυγή της 14ης Δεκεμβρίου 2006 — ΙΜΙ κ.λπ. κατά Επιτροπής
   (Υπόθεση T-378/06)
   (2007/C 20/46)
   Γλώσσα διαδικασίας: η αγγλική
   Διάδικοι
   
      Προσφεύγουσες: IMI plc (Birmingham, Ηνωμένο Βασίλειο), IMI Kynoch Ltd (Birmingham, Ηνωμένο Βασίλειο), Yorkshire Fittings Limited (Leeds, Ηνωμένο Βασίλειο), VSH Italia Srl (Bregnano, Ιταλία), Aquatis France SAS (La Chapelle St. Mesmin, Γαλλία), και Simplex Armaturen + Fittings GmbH & Co. KG (Ravensburg, Γερμανία) (εκπρόσωποι: M. Struys και D. Arts, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει το άρθρο 2, στοιχείο β', σημεία 1 και 2, της αποφάσεως της Επιτροπής της 20ης Σεπτεμβρίου 2006, όπως τροποποιήθηκε με την απόφαση της Επιτροπής της 29ης Σεπτεμβρίου 2006, σχετικά με διαδικασία δυνάμει του άρθρου 81 της Συνθήκης ΕΚ και του άρθρου 53 της συμφωνίας για τον ΕΟΧ (Υπόθεση COMP/F-1/38.121 — Συνδέσεις — C(2006) 4180 τελικό)·
            
         
               —
            
            
               επικουρικώς, να μειώσει τα επιβληθέντα στις προσφεύγουσες πρόστιμα και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγουσες ζητούν τη μερική ακύρωση της αποφάσεως της Επιτροπής C(2006) 4180 τελικό της 20ης Σεπτεμβρίου 2006 στην υπόθεση COMP/F-1/38.121 — Συνδέσεις, με την οποία η Επιτροπή έκρινε ότι οι προσφεύγουσες, από κοινού με άλλες επιχειρήσεις, παρέβησαν το άρθρο 81 ΕΚ και το άρθρο 53 της συμφωνίας για τον Ευρωπαϊκό Οικονομικό Χώρο, καθόσον καθόρισαν τιμές, συνήψαν συμφωνίες περί τιμοκαταλόγων, περί εκπτώσεων και επιστροφών τιμήματος και περί εφαρμογής μηχανισμών συντονισμού των αυξήσεων των τιμών, κατένειμαν μεταξύ τους εθνικές αγορές και πελάτες και αντάλλαξαν άλλες εμπορικές πληροφορίες.
   Προς στήριξη της προσφυγής τους, οι προσφεύγουσες ισχυρίζονται ότι η Επιτροπή παραβίασε τις αρχές της αναλογικότητας και της απαγορεύσεως των διακρίσεων, διότι, σε σύγκριση με την προσέγγιση που ακολούθησε η Επιτροπή σε προηγούμενές της αποφάσεις, το πρόστιμο που επιβλήθηκε με την προσβαλλόμενη απόφαση είναι δυσανάλογα υψηλό σε σχέση με το μέγεθος τόσο των προσφευγουσών εταιριών όσο και της οικείας αγοράς. Η Επιτροπή υπέπεσε σε πρόδηλη πλάνη εκτιμήσεως, καθόσον, κατά τον προσδιορισμό της σοβαρότητας της παραβάσεως, περιέλαβε στην οικεία αγορά τα εξαρτήματα που χρησιμοποιούνται για τη σύνδεση των σωλήνων.
   Οι προσφεύγουσες ισχυρίζονται ότι η Επιτροπή υπέπεσε σε πρόδηλη πλάνη εκτιμήσεως και κατά το μέτρο που έκρινε ότι οι προσφεύγουσες δεν προσκόμισαν τα αποδεικτικά στοιχεία που θεμελίωναν την ύπαρξη του συνδέσμου μεταξύ των συμφωνιών που αφορούσαν το Ηνωμένο Βασίλειο και των πανευρωπαϊκών συμφωνιών. Συναφώς, η Επιτροπή δεν αιτιολόγησε επαρκώς την απόφασή της. Επιπλέον, η Επιτροπή παραβίασε την αρχή της ίσης μεταχειρίσεως, καθόσον απέρριψε το αίτημα των προσφευγουσών που αφορούσε τη μείωση των επιβληθέντων προστίμων λόγω της συνεργασίας τους με την Επιτροπή εκτός του πλαισίου της Ανακοινώσεως περί Επιείκειας (1) με την προσκόμιση αποδεικτικών στοιχείων για την ύπαρξη συνδέσμου μεταξύ των συμπράξεων, αφενός, στο Ηνωμένο Βασίλειο και, αφετέρου, σε πανευρωπαϊκό επίπεδο, ενώ, αντιθέτως, μείωσε το πρόστιμο που είχε επιβληθεί για τον ίδιο λόγο στην εταιρία FRA.BO λόγω του ότι προσκόμισε αποδεικτικά στοιχεία από τα οποία προέκυπτε η συνέχιση της παραβάσεως κατόπιν του διενεργηθέντος ελέγχου.
   Επιπλέον, οι προσφεύγουσες υποστηρίζουν ότι η Επιτροπή παρέβη το άρθρο 253 ΕΚ, καθόσον η προσβαλλόμενη απόφαση δεν αιτιολογείται ως προς την επιβολή πρόσθετου προστίμου ύψους 2.04 εκατομμυρίων ευρώ στις εταιρίες Aquatis France και Simplex Armaturen + Fittings.
   Τέλος, οι προσφεύγουσες ισχυρίζονται ότι η Επιτροπή, επιβάλλοντας στις Aquatis France και Simplex Armaturen + Fittings χωριστό πρόστιμο επιπλέον εκείνου που είχε επιβληθεί στις επιχειρήσεις τις οποίες αυτή διαδέχθηκε και νυν μητρικές της εταιρίες, παραβίασε την αρχή «non bis in idem», σύμφωνα με την οποία ουδείς μπορεί να καταδικασθεί δις για το ίδιο αδίκημα.
   
      (1)  Ανακοίνωση της Επιτροπής για τη μη επιβολή προστίμων ή τη μείωση του ύψους των προστίμων σε υποθέσεις που αφορούν συμπράξεις (ΕΕ 2002 C 45, σ.3)